વીરરસ પરાકાષ્ઠાએ પહોંચે ત્યારે રૌદ્રરસ પ્રગટે. લોકશાહીમાં લોકસભામાં, ધારાસભામાં વિપક્ષના કર્ણભેદી સૂત્રોચ્ચાર થાય છે. ઘણાં વટ પાડવા ફાઈલો ફાડે છે, ફેંકાફેંકી કરે છે અને ક્યારેક એવા રૌદ્રરસમાં સરી પડે છે કે મુક્કાબાજી સુધી પહોંચી જાય છે. અધ્યક્ષના કહેવાથી સંત્રીઓ બળિયાઓને બહાર કાઢે છે તેમ કથામાં પણ રૌદ્ર રસની જમાવટ થાય છે. દક્ષ પ્રજાપતિના યજ્ઞમાં પુત્રી પાર્વતીનું અપમાન થાય એટલે તે યજ્ઞમાં કૂદી પડી આત્મવિલોપન કરે અને તરત જ વીરભદ્ર પ્રગટ થઈ યજ્ઞનો ધ્વંસ કરે અને શિવજી ત્રીજું લોચન ખોલે ત્યારે પણ સંગીત એવું જ સંભળાય અને કથાકાર ઉગ્ર સ્વરે એ પ્રસંગનું વર્ણન કરે ત્યારે મંડપમાં સ્તબ્ધતા છવાઈ જાય. નજર સામે જ આ પ્રસંગ બનતો હોય તેવું લાગે. કથા છૂટ્યા પછી અમુક શ્રોતાઓ શેરી, બજારો અને ઘરમાં પણ રૌદ્ર રસ પ્રગટાવતા જોવા મળે.